## El Consell autoritza tres acords marc per al subministrament de productes d’oxigenoteràpia, material d’electrocirurgia i productes de desinfecció i higiene

*** El valor estimat dels contractes per al subministrament d’estos productes als centres de la sanitat pública valenciana ascendix a més de 85 milions d’euros
* Engloben diversos productes i materials considerats d’ús habitual i necessari per a la prestació d’assistència sanitària en els centres del Sistema Valencià de Salut
* La duració d’estos acords és de 2 anys, prorrogables a un màxim de 24 mesos**

El Consell ha autoritzat tres acords marc per al subministrament de diversos productes i materials considerats d’ús habitual i necessari per a la prestació d’assistència sanitària en els centres de la sanitat pública valenciana, per un import total de més de 85 milions d’euros.

D’una banda, es tracta d’un acord marc per al subministrament de circuits de ventilació i anestèsia, productes d’oxigenoteràpia i nebulització.

En concret, els circuits de ventilació i anestèsia són circuits que s’utilitzen per a fer arribar al pacient la mescla de gasos que s’administra durant l’anestèsia. Quant als productes d’oxigenoteràpia i nebulització, són material sanitari per a administrar oxigen en concentracions elevades amb la finalitat de previndre o tractar la deficiència d’oxigen (hipòxia) en la sang, les cèl·lules i els teixits de l’organisme; així com per a administrar la medicació de manera inhalada.

Este contracte es dividix en 47 lots i el seu valor estimat ascendix a més de 23,6 milions d’euros.

**Material d’electrocirurgia**

D’altra banda, el Consell també ha autoritzat un acord marc per al subministrament de material d’electrocirurgia bipolar avançada i per ultrasò, amb destinació als centres de la sanitat pública valenciana.

Es tracta d’instrumental per a cirurgia que utilitza l’energia bipolar i/o d’ultrasons per a la dissecció i/o el segellament dels teixits en les intervencions quirúrgiques, material considerat d’ús habitual i necessari per a la prestació de l’assistència sanitària a pacients de la sanitat pública valenciana.

Es dividix en tres lots i el valor estimat del contracte ascendix a prop de 46,2 milions d’euros.

**Productes de desinfecció i per a la higiene**

Finalment, el Consell ha autoritzat un acord marc per al subministrament de productes per a desinfecció i productes per a la higiene de pacients, destinats als centres de l’àmbit de la sanitat pública valenciana.

El valor estimat del contracte, que es dividix en 38 lots, ascendix a més de 15,2 milions d’euros.

**Eficiència de les compres públiques**

Estos acords marc tenen per objecte la selecció d’empreses que subministraran estos productes, la fixació de preus i l’establiment de tots els termes dels contractes basats en l’acord marc.

La duració d’estos acords és de dos anys, prorrogables a un màxim de 24 mesos, i en els plecs està prevista la possibilitat de modificació dels contractes a un màxim del 20 % de l’import de licitació quan les necessitats reals diferisquen de les estimades inicialment.

Fecha: 12/11/2024